
转讜住驻讜转



 讻讬 驻诇讬讙讬 讚讗讬讬转专讗. 讛讛讬讗 讚驻住讞讬诐 驻专拽 诪拽讜诐 砖谞讛讙讜 (讚祝 谞讗.) 讻讬 住诇讬拽 专讘讛 讘专 讘专 讞谞讛 讗讻诇 讚讗讬讬转专讗 诪讬转讜拽诐 讻讬 讛讗讬 诇讬砖谞讗: 讚讗讬讬转专讗 讻讜诇讬 注诇诪讗 诇讗 驻诇讬讙讬 讚砖专讬. 讜诇讛讗讬 诇讬砖谞讗 诪驻专砖 诪讬诇转讗 讚专讘 谞讞诪谉 讘谞讬讞讜转讗 讗讬谞讛讜 诪讬讻诇 拽讗 讗讻诇讬 诇讬讛 讛砖转讗 诇讚讬讚谉 讚诇讗 讗讻诇讬谞谉 讗驻讬' 住讜转诐 讗讬谞讜 讜诇讗 讻驻讬专讜砖 讛拽讜谞讟专住 讚驻讬专砖 讚诇讛讗讬 诇讬砖谞讗 讘转专讗 诇讗 诪转讜拽诪讗 诪讬诇转讬讛 讚专讘 谞讞诪谉: 讗驻讬诇讜 讘讬讜诐 砖讘讬注讬 讘讗 诪诪拽讜诐 拽专讜讘 诪讜谞讛 注诪讛诐. 诇讻讗讜专讛 讛讬讛 谞专讗讛 讚讬讜诐 砖讘讬注讬 诇讗讜 讚讜拽讗 讗诇讗 讘诇讬诇讛 砖诇 砖讘讬注讬 讚讗讻转讬 诇讗 驻住拽 讗讘诇讜转 诪讬谞讬讬讛讜 讚讗讬 讘讬讜诐 讛砖讘讬注讬 讛讗 诪拽爪转 讛讬讜诐 讻讻讜诇讜 讜讗讬谉 砖讬讬讱 诇讜诪专 诪讜谞讛 注诪讛诐 讜诪讬讛讜 讗驻讬诇讜 讘讬讜诐 砖讘讬注讬 诪诪砖 讗讬讬专讬 讚讘诪讜注讚 拽讟谉 (讚祝 讻讘.) 诪讜拽讬 诇讛 讻砖注讚讬讬谉 讛诪谞讞诪讬诐 讗爪诇讜 讚讗讻转讬 拽讗讬 讘讗讘诇讜转讬讛 注讚 砖讬诇讻讜 诇讛诐: 诪讚拽讛 诇讚拽讛 讜诪讙住讛 诇讙住讛. 驻讬专砖 专讘讬谞讜 讞谞谞讗诇 诪住转诪讗 诪讘讛诪讛 讚拽讛 诇讘讛诪讛 讚拽讛 诇讛拽诇 讚讗讬 讘讗讜谞讗 讜讗讜诪讗 讛讜讛 诇讬讛 诇诪讬诪专 拽讟谞讛 讜讙讚讜诇讛 讻讚讗诪专 专讘讬 讬讛讜讚讛 讙讘讬 讻专住: 

专讘讬谞讜 讙专砖讜诐

讚讗拽砖转讗 讻讜诇讬 注诇诪讗 诇讗 驻诇讬讙讬 讚讗住讬专. 讻诇讜诪专 讞诇讘 砖注诇 讙讘讬 讛拽讬讘讛 讬砖 讘讜 砖注砖讜讬 讻拽砖转 讜讬砖 注诇讬讜 讞诇讘 砖注砖讜讬 讻讬转专 讻讞讬爪讬诐 驻砖讜讟:



讻讬 驻诇讬讙讬 讚讗讬转专' 讻诇讜诪专 讚讘讘诇 讜讚讗专抓 讬砖专讗诇 讜讝讛讜 讞讬诪爪讗 讚讘讘诇 诇讗 住转讬诐 讻讚专讘 讛讜谞讗 讘专 讞讬谞谞讗 讜专讘 讛讜谞讗 讘专讬讛 讚专讘 谞讞诪谉 讚讗诪专讬 讛讬诪爪讗 诇讗 住转讬诐:



讻讬 驻诇讬讙讬 讚讗拽砖转讗 讻诪讜 拽砖转. 讟注诐 讗讞专 讻诪讜 讙讬讚诇 讘诇砖讜谉 诇注讝 讜讝讛讜 讞讬诪讜爪讗:



诪拽诪爪讬谉. 讻诇讜诪专 谞讜讟诇 诪注诇讬讜 拽爪转 讜拽讜诇驻讜 讜讛砖讗专 诪讜转专:



拽讗 诪讛住讬诐. 讻诇讜诪专 诇讗 讛讬讛 注讜砖讛 讘专爪讜谉:



讙讜诐 砖专讬 讻诇讜诪专 讞转讜讱 讻讜诇讜 讜砖专讬. 砖讬专拽讗 讚诪注讬谞讗 讚谞驻讬拽 讘讚讜讞拽讗 诇讞讛 讻诪讜 专讬专 砖专讘讜爪讛 讻讱 讘讘谞讬 诪注讬讬诐 砖讙讜专讚讬谉 讘住讻讬谉. 讜讗诪专讬 诇讛 讞讘专讬讛 讚专' 讝讬专讗 诪讚专' 讝讬专讗 讜诪谞讜 专' 讗讘讗 讚讗"专 讗讘讗 讘专讬讛 讚专' 讞讬讬讗 讘专 讗讘讗 讻讜' 讻诇讜诪专 转专讬 专' 讗讘讗 讛诐 专' 讗讘讗 住转诐 讗诪专 诪砖诪讬讛 讚专' 讗讘讗 讘专讬讛 讚专' 讞讬讬讗 [讘专 讗讘讗]:



砖诇砖讛 讬诪讬诐 讛专讗砖讜谞讬诐 讻诇讜诪专 讚讙' 讬诪讬诐 讛专讗砖讜谞讬诐 讝讜 注讬拽专 砖诇 讗讘诇讜转 讜讛讬讻讗 讚讘讗 诪诪拽讜诐 拽专讜讘 诪讜谞讛 注诪讛谉 讚讻讬讜谉 讚讛讬讛 讘诪拽讜诐 拽专讜讘 讛讬讛 讙诐 讛讜讗 讘爪注专:



讻讬 住诇讬拽 讗砖讻讞讬讛. 讻诇讜诪专 讗诪专谉 诇注讬诇 讙诪讬专讬 讞讘专讬讛 讚专' 讗讘讗 诪专' 讗讘讗 讜诪谞讜 专' 讝讬专讗 讚讛诇讻讛 讻专' 砖诪注讜谉 讘讟专驻讜转 讜讘讗讘诇 讻讬 住诇讬拽 专' 讝讬专讗 讗砖讻讞讬讛:



诪拽讬驻讬谉 讘讘谞讬 诪注讬讬谉. 讻诇讜诪专 讘谞讬 诪注讬讬诐 砖谞讬拽讘讜 讜诪住驻拽讗 诇谉 讗讬 诪拽讜讚诐 砖讞讬讟讛 讗讜 诇讗讞专 砖讞讬讟讛 谞讜拽讘讬谉 讘爪讬讚讜 讜专讜讗讬谉 讗讬 诪讚诪讜 讛谞拽讘讬谉 讜讚讗讬 诇讗讞专 砖讞讬讟讛 讗讬 诇讗讜 诪讚诪讜 讜讚讗讬 拽讜讚诐 砖讞讬讟讛. 诪拽讬驻讬谉 讘专讬讗讛 讻诇讜诪专 讛专讬讗讛 砖谞讬拽讘讛 讜诪住驻拽讗 诇谉 讗讬 拽讜讚诐 砖讞讬讟讛 讗讬 诇讗讞专 砖讞讬讟讛 谞讜拽讘讬谉 讘爪讬讚讛 讜专讜讗讬谉 讗诐 讚讜诪讬谉 讘讗讜转讛 注专讜讙讛 讗诐 讘讗讜诪讗 谞讜拽讘讬谉 讘讗讜诪讗 讜讗诐 讘讗讜谞讗 谞讜拽讘讬谉 讘讗讜谞讗. 讜诪讚拽讛 诇讚拽讛 讻诇讜诪专 讗诐 谞拽讘 讘讗讜谞讗 讬谞拽讘 讘讗讜谞讗 讗讞专转 讗讘诇 诇讗 诪讗讜诪讗 诇讗讜谞讗 讜诇讗 诪讗讜谞讗 诇讗讜诪讗:



讗讘诇 诇讗 诪讞讜诇讬讗 诇讘专 讞讜诇讬讗 讗诐 谞讬拽讘 讘讟讘注转 讙讚讜诇讛. 讗讬谉 谞讜拽讘讬谉 讘讟讘注转 拽讟谞讛:



讞诇讞讜诇转 砖谞讬拽讘讛. 讻专讻砖转讗 诪拽讜诐 讛讚讘拽 讘讬谉 讬专讻讬诐 砖诇讗 讘诪拽讜诐 讛讚讘拽 讘诪砖讛讜 砖讗讬谉 砖讜诐 讚讘专 诇住转讜诐 讗讘诇 诪拽讜诐 讛讚讘拽 讬专讻讬诐 住讜转诪讬谉 讗讜转讜:





专砖讘"讗

讗讬讻讗 讚讗诪专讬 讚讗讬讬转专讗 讻讜诇讗 注诇诪讗 诇讗 驻诇讬讙讬 讚砖专讬 讻讬 驻诇讬讙讬   讚讗拽砖转讗. 诪拽爪转 谞讜住讞讗讜转 讬砖 砖讗讬谉 讘讛 讛讗讬 讗讬讻讗 讚讗诪专讬 讻诇诇, 讜诪拽爪转 住驻专讬诐 讬砖   讚讙专住讬 诇讬讛, 讜诪讻诇 诪拽讜诐 讗驻讬诇讜 诇住驻专讬诐 讚讙专住讬 诇讬讛 谞拽讟讬谞谉 讻诇讬砖谞讗 拽诪讗, 讞讚讗   讚讘讚讗讜专讬讬转讗 讛诇讱 讗讞专 讛诪讞诪讬专, 讜注讜讚 讚专讘 谞讞诪谉 讚讗诪专 讞讚 住转讬诐 讜讞讚 诇讗 住转讬诐,   讜驻讬专砖 讜讗诪专 讗讬谞讛讜 诇讗 讗讻诇讬 诇讬讛 讗谞谉 诪住转诐 谞诪讬 诇讗 住转讬诐 讘转诪讬讛讗, 讜讚讗讬 诇诇讬砖谞讗   拽诪讗 讗转讬讗, 讚讗讬诇讜 诇诇讬砖谞讗 讘转专讗 讞讚 诇讗 住转讬诐 讛讬讻讬 诪砖讻讞转 诇讬讛, 讜注讜讚 讚住讜讙讬讬谉   讚驻住讞讬诐 (谞讗, 讗) 讻诇讬砖谞讗 拽诪讗 讗讝诇讗, 讚讗诪专讬谞谉 讻讬 讗转讗 专讘讛 讘专 讘专 讞谞讛 讗讻诇   讚讗讬讬转专讗 注诇 诇讙讘讬讛 专讘 讗讜讬讗 讜讻住讬讬讛, 讗诇诪讗 讗驻讬诇讜 讚讗讬讬转专讗 谞诪讬 诇讗 讗讻诇讬 讘谞讬   讘讘诇, 讜讘讚讗讬讬转专讗 讛讜讗 讚驻诇讬讙讬, 讗讘诇 讘讗拽砖转讗 讻讜诇讬 注诇诪讗 诇讗 驻诇讬讙讬 讚讗住讬专, 讜讻转讘   专砖"讬 讝"诇 讜诇讚讬讚谉 转专讜讬讬讛讜 讗住讬专谉 讚讘转专 讘谞讬 讘讘诇 讙专讬专讬谞谉 讚讗谞谉 讘谞讬 讙讜诇讛 讗谞谉.   讗讘诇 专讘讬谞讜 讗诇驻住讬 讝"诇 讻转讘讛 诇讛讗 讚专讘讬 讬爪讞拽 讘专 谞讞诪谞讬 讗诪专 专讘讬 讛讜砖注讬讗 讚讗诪专   讞诇讘 砖注诇 讙讘讬 讛拽讬讘讛 讻讛谞讬诐 谞讛讙讜 讘讜 讛讬转专 讻专' 讬砖诪注讗诇 讚讗诪专 诪砖讜诐 讗讘讜转讬讜,   讜拽讬讬诪讗 诇谉 讻讜转讬讬讛讜, 讜讛谞讬 诪讬诇讬 讚讗讬讬转专讗 讗讘诇 讚讗拽砖转讗 讗住讜专. 讜讻谉 讻转讘 讛专诪讘"谉   讝"诇 讚讻讬讜谉 讚讗砖讻讞谉 诇讬讛 诇专' 注拽讬讘讗 讜诇专' 讬砖诪注讗诇 诪砖讜诐 讗讘讜转讬讜 讚砖专讜 讜讻讛谞讬诐   谞讛讙讜 讘讛 讛讬转专. 讜讻诪讛 专讘谞谉 住诪讻讬 讗讻诇讬 诇讬讛 诇讚讬讚谉 谞诪讬 砖专讬, 讜讗祝 注诇 讙讘 讚讘讘诇讗讬   谞讛讙讜 讘讜 讗讬住讜专, 讗谞谉 诇讗 讞讬讬砖讬谞谉 诇诪谞讛讙讗 讗诇讗 讛讬讻讗 讚谞讛讜讙 谞讛讜讙 讜讛讬讻讗 讚诇讗   谞讛讜讙 砖专讬. 讜诇注谞讬谉 住转讬诪转 讞诇讘, 拽讬讬诪讗 诇谉 讻专讘 讚讗诪专 讟讛讜专 住讜转诐 讟诪讗 讗讬谞讜 住讜转诐, 讚讛讗 专讘讗   住讘专 诇诪注讘讚 讘讛 注讜讘讚讗 讻专讘 砖砖转 讚砖专讬 讗驻讬诇讜 讘讞诇讘 讟诪讗, 讜讗诪专 诇讬讛 专讘 驻驻讗 专讘(讜)   [讜]讗讬住讜专讗 讚讗讜专讬讬转讗 讜讗转 讗诪专转 讛转讜专讛 讞住讛 注诇 诪诪讜谞谉 砖诇 讬砖专讗诇, 讜砖转讬拽 诇讬讛 专讘讗   讜诇讗 讗讛讚专 诇讬讛 讜诇讗 讻诇讜诐, 讗诇诪讗 拽讘诇讛 诪讬谞讬讛 (讜讟专讬驻讛) 讚讗讬谞讜 住讜转诐 讗诇讗 讞诇讘   讟讛讜专 讘诇讘讚, 讜讻转讘 讛讘"讛 讝"诇 讚诇讗 讗诪专讜 讞诇讘 讟讛讜专 住讜转诐 讗诇讗 讘讞诇讘 讛讙讚诇 讗诐 讗讜转讜   讗讘专 讘注爪诪讜 讻讙讜谉 砖讜诪谉 讛讚拽讬谉 讜讻讬讜爪讗 讘讝讛, 诇驻讬 砖讛讜讗 诪讞讜讘专 讘讛 讜砖讜讻讘 注诇讬讜   转诪讬讚, 讗讘诇 专讬讗讛 砖谞讬拽讘讛 讜砖讜诪谉 讛诇讘 讛住诪讜讱 诇讛 住讜转诪讛 讟专讬驻讛 讚讗讬谉 讛砖讜诪谉 讛讛讜讗   诪讞讜讘专 诇专讬讗讛 讜讻谉 讻诇 讻讬讜爪讗 讘讝讛. 讜讻谉 讛讚讬谉 谞讜转谉, 砖讛专讬 讗驻讬诇讜 讘讞诇讘 讟诪讗 讗诪专讜   砖讗讬谞讜 住讜转诐 讗祝 注诇 驻讬 砖砖讜讻讘 注诇讬讜 转诪讬讚 讗诇讗 砖讗讬谞讜 诪讛讜讚拽 讘讜 讛讬讟讘, 讻诇 砖讻谉 讝讛   砖讗讬谞讜 诪注爪诪讜 讜驻注诪讬诐 砖讜讻讘 注诇讬讜 驻注诪讬诐 诪转驻专讚 诪诪谞讜, [讜]讘砖注讛 砖砖讻讘 注诇讬讜 讙诐 讻谉   讗讬 讗驻砖专 砖讬讛讗 诪讛讜讚拽 讘诪拽讜诐 讛谞拽讘 讗驻讬诇讜 (讘)[讻]讛讬讚讜拽 砖诇 讞诇讘 讟诪讗. 讗诇讗 砖诇讗   讛讘谞转讬 注讚讬讬谉 讟专驻砖讗 讚诇讬讘讗 讚谞专讗讛 砖讛讟专驻砖讗 讗讬谞讜 诪讞讜讘专 诇诇讘 讗诇讗 砖砖讜讻讘 注诇讬讜   转诪讬讚 讻讻讜讘注 注诇 讛专讗砖, 讜讗驻讬诇讜 讛讻讬 讗讬爪讟专讻讬谞谉 诇诪讬诪专 讚讗讬谞讜 住讜转诐.   



拽诪讜抓 讜讛讘讜 诇讬讛 讜讗讻诇. 驻讬专砖 专讘讬谞讜 砖诇诪讛 讝"诇 拽诪讜抓 砖讛讬讜 谞讜讟诇讬谉 诪诪谞讜   诪注讟 诪诇诪注诇讛 诪讛讛讜讗 讚讗讬讬转专讗, 诪驻谞讬 砖讞诇讘 (讛拽讜专拽讘谉) [砖注诇 讛拽专讘] 砖讜讻讘 注诇讬讜   讜讗讜讻诇讬谉 讛砖讗专.



讘谞讬 诪注讬诐 砖谞讬拽讘讜 讜诇讬讞讛 住讜转诪谉 讻砖讬专讛. 讜讗住讬拽谞讗 讚诇讬转 讛讬诇讻转讗 讻讜转讬讛   讜讗讬谉 诇讬讞讛 住讜转诪转谉 讻诇诇.



讗诪专 专讘 砖讬诪讬 讘专 讞讬讬讗 诪拽讬驻讬谉 讘讘谞讬 诪注讬诐. 讻转讘 讛专讘 讘注诇 讛注讬讟讜专 讝"诇   讚谞专讗讛 讚讛讜讗 讛讚讬谉 讚诪拽讬驻讬谉 讘诇讘 讜讻讘讚 讜讛拽讜专拽讘谉 讚讗讬谞讛讜 谞诪讬 讘谞讬 诪注讬诐 讗讬拽专讜,   讻讚讗诪专讬谞谉 诇拽诪谉 (讞讜诇讬谉 谞讜, 讘) 讘谞讞诪专讜 讘谞讬 诪注讬讛 诇讗 砖谞讜 讗诇讗 诇讘 讜讻讘讚 讜拽讜专拽讘谉. 讗讘诇   专讘讬谞讜 讝"诇 讗讜诪专 讚讗讬谉 讚专讱 讛讗诪讜专讗讬谉 诇讛讝讻讬专 诇讘 讜讻讘讚 讜拽讜专拽讘谉 讜专讬讗讛 讘讻诇诇   诪注讬诐, 讗讘诇 讘诪砖谞讛 讗讜 讘讘专讬讬转讗 诪讝讻讬专讬谉 讛讻诇 讘诇砖讜谉 讘谞讬 诪注讬讬诐. 讜转讚注 砖讛专讬   讛讜爪专讱 专讘讬 讬讜讞谞谉 讜专' 讗诇讬注讝专 诇诪讬诪专 诪拽讬驻讬谉 讘专讬讗讛, 讗诇诪讗 专讬讗讛 讗讬谞讛 讘讻诇诇 讘谞讬   诪注讬诐, 讜诇讗 讛讬讜 讘讻诇诇 讚讘专讬 专讘 砖讬诪讬 讘专 讞讬讬讗, 讜注讜讚 讚讗诪专 讘注谞讬谉 谞驻讜诇讛 讚诇拽诪谉   (谞讗, 讘) 谞驻讜诇讛 砖讗诪专讜 爪专讬讻讛 讘讚讬拽讛 讻谞讙讚 讘谞讬 诪注讬讬诐, 讗诪专 诇讬讛 诪专 讝讜讟专讗 讛讻讬   讗诪专讬谞谉 诪砖诪讬讛 讚专讘 爪专讬讻讛 讘讚讬拽讛 讻谞讙讚 讻诇 讛讞诇诇, 讗诇诪讗 讘讻诇诇 [讚讘专讬] 讗诪讬诪专 讚讗诪专   讻谞讙讚 讘谞讬 诪注讬诐 诇讗 讛讬讛 讗诇讗 讻专住 讜讚拽讬谉, 讜讗转讗 诪专 讝讜讟专讗 讜讗讜住讬祝 诇讘 讜拽讜专拽讘谉   讜讻讘讚 讜专讬讗讛 砖讗祝 讛诐 讘讻诇诇 讛讞诇诇, 讜讻谉 谞诪讬 诇注谞讬谉 讚专讜住讛 讻讬 讛讗讬 讙讜讜谞讗, 讜讻谉 讚注转   专讘讜转讬谞讜 讘注诇讬 讛转讜住' 讝"诇 诇拽诪谉 (讞讜诇讬谉 谞讚, 讗) 讙讘讬 讚专讜住讛. 讜讛讬诇讻讱 讛讻讬 讚讗讬转诪专   诪拽讬驻讬谉 讻讙讜谉 讘谞讬 诪注讬诐, 讚讛讬讬谞讜 讻专住 讜讚拽讬谉, 讜讻讙讜谉 专讬讗讛 讚讗诪专 专讘讬 讬讜讞谞谉 讜专讘讬   讗诇讬注讝专 讚诪拽讬驻讬谉 讘讛 谞诪讬 讛转诐 讛讜讗 讚住诪讻讬谞谉 讗讛拽驻讛, 讗讘诇 讘砖讗专 讟专驻讬讜转 讻讙讜谉 讘诇讘   讜讻讘讚 讜拽讜专拽讘谉, 诇讗 住诪讻讬谞谉 讗讛拽驻讛 讻诇诇.



 讛讗 讚讗诪专讬谞谉: 讗驻讬诇讜 诪注专讜讙讛 诇注专讜讙讛 讗讘诇 诇讗 诪讚拽讛 诇讙住讛 讜诇讗 诪讙住讛 诇讚拽讛.   驻讬专砖 专砖"讬 讝"诇 注专讜讙讛 讗讜诪讗 讗讜 讗讜谞讗 砖诇 爪讚 讬诪讬谉 讗讜 砖诇 爪讚 砖诪讗诇, 讻诇讜诪专   砖讗驻讬诇讜 谞拽讜讘转 讗讜诪讗 讗讜 讗讜谞讗 砖讘注专讜讙讜转 讬诪讬谉 诪拽讬驻讬谉 讗讜转讛 讘注专讜讙转 爪讚 讬诪讬谉   讗讜诪讗 诇讗讜诪讗 讜讗讜谞讗 诇讗讜谞讗, 讗讘诇 诇讗 诪讚拽讛 诇讙住讛, 讻诇讜诪专 诇讗 诪讗讜诪讗 砖讛讬讗 讙住讛   诇讗讜谞讗 砖讛讬讗 讚拽讛 讜讻谉 诇讛驻讱. 讜讛诇砖讜谉 讗讬谞讜 诪转讞讜讜专 讘讝讛, 讚讛讜讛 诇讬讛 诇诪讬诪专 讗讘诇 诇讗   诪拽讟谞讛 诇讙讚讜诇讛, 讜讻注谞讬谉 砖砖谞讬谞讜 讘诪砖谞转讬谞讜 讘讙讚讜诇讛 讟驻讞 讜讘拽讟谞讛 讘专讜讘讛 讗讘诇 讙住讛   讜讚拽讛 讘讛诪讛 讚拽讛 讜讘讛诪讛 讙住讛 诪砖诪注, 讜讻谉 驻讬专砖 专讘讬谞讜 讗诇驻住讬 讝"诇 诪注专讜讙讛 诇注专讜讙讛,   讻诇讜诪专 诪专讬讗讛 讝讜 诇专讬讗讛 讗讞专转 讗讘诇 诇讗 诪诪讬谉 讘讛诪讛 讝讜 诇诪讬谉 讘讛诪讛 讗讞专转, 讜讻谉 驻讬专砖   专"讞 讝"诇.



 讛讗 讚讗诪专: 诪拽讬驻讬谉 讘拽谞讛. 谞专讗讛 砖讛讬讗 讘诪拽讜诐 砖讗讬 讗驻砖专 砖谞讙注 讘讜 住讻讬谉   讘砖注转 砖讞讬讟讛 砖讗驻讬诇讜 诪讜转讞讬谉 讗转 讛拽谞讛 诇讗 诪转专诪讬 讻谞讙讚 讞转讱 讛注讜专, 讗讬 谞诪讬 砖讬砖   讛讬讻专 讘讚讘专 砖诇讗 谞注砖讛 讘住讻讬谉 讗诇讗 讘讞转讱 注抓 讗讜 拽谞讛, 砖讗诐 诇讗 讻谉 讛讗 转诇讬谞谉 讘住讻讬谉   讚讚讬诇诪讗 讘讘' 讜讙' 诪拽讜诪讜转 (讗砖讞讬') [讜谞砖讞讟] 讚讻砖专讛 讘诇讗 讛拽驻讛 讻诇诇, 讗讬 谞诪讬   讘谞拽讚专讛 讛拽谞讛.



讗诪专 讝注讬专讬 讞诇讞讜诇转 砖谞讬拽讘讛 讻砖讬专讛.  讗讜拽讬诪谞讗 诪砖诪讬讛 讚专讘 谞讞诪谉 讚讘诪拽讜诐   讛讚讘拽. 砖讛讜讗 诪拽讜诐 砖讛讬专讻讬诐 诪注诪讬讚讬谉 讗讜转讛, 讗驻讬诇讜 谞讬讟诇 讻讜诇讜 讜诇讗 谞砖转讬讬专 诪诪谞讜   讗诇讗 讻诪诇讗 讘讟讚讗 讘砖讜专 讙讚讜诇 讚讛讬讬谞讜 讚' 讗爪讘注讜转 讻砖讬专讛, 讗讘诇 砖诇讗 讘诪拽讜诐 讛讚讘拽   讗驻讬诇讜 讘讻诇 砖讛讜 讟专讬驻讛 讚驻专砖讜 谞讜拽讘 讜砖讜转转 讚专讱 讗讜转讜 谞拽讘 诇讞诇诇讬 讛讙讜祝 讛诇讻讱   讟专讬驻讛. 讜转讬诪讛 讛讜讗 讛讬讻讬 谞拽讟 讝注讬专讬 诇砖讜谉 谞讬拽讘讛 讚讗驻讬诇讜 谞讬讟诇 讻讜讜 拽讗诪专   讚讻砖讬专讛, 讜讛讗 诇讗 诪砖诪注 讚驻诇讬讙讬 讝注讬专讬 讜专讘 谞讞诪谉 讻诇诇, 讜诪讬讛讜 讗砖讻讞谉 砖拽讜专讬谉   驻注诪讬诐 诇驻诇讜砖 讙讚讜诇 谞拽讘 讻讗讜转讛 砖讗诪专讜 讘住讜讻讛 (诇讜, 讗) 谞讬拽讘 谞拽讘 诪驻讜诇砖 讘讻诇   砖讛讜讗 砖讗讬谞讜 诪驻讜诇砖 讘讻讗讬住专, 讜诇注讬诇 谞诪讬 (诪讛, 讗) 讗诪专 谞拽讘讬诐 砖讬砖 讘讛谉 讞住专讜谉,   讗讘诇 诇谞讟讬诇讛 诇讙诪专讬 诇讗 讗砖讻讞谉 讚拽专讬 诇讬讛 谞拽讘 讗诇讗 讞住专讜谉 讗讜 谞讟讬诇讛, 讜爪"注.





讛诪讗讬专讬

诪讬 砖诇讗 讛讬讛 讘注讬专 讘砖注转 砖诪转 拽专讜讘讜 讜诇讗 讬讚注 讜讘讗 诇讜 转讜讱 砖讘注讛 讘诪拽专讛 讜诪爪讗 讗转 讛讗讘诇讬诐 讗诐 讘讗 诪诪拽讜诐 专讞讜拽 讬讜转专 诪注砖专讛 驻专住讗讜转 诪讜谞讛 诇注爪诪讜 砖讘注讛 诪砖注讛 砖讘讗 讜讗诐 诪诪拽讜诐 拽专讜讘 诪讜谞讛 注诪讛诐 讗驻讬' 讘讗 讘砖讘讬注讬 讜讬砖 讘讚讘专 讝讛 拽爪转 转谞讗讬诐 讜讻讘专 讘讬讗专谞讜 讗转 讻诇诐 讘诪住讻转 诪讜注讚 拽讟谉:



讛讚拽讬谉 讜讘谞讬 诪注讬谉 砖谞讬拽讘讜 讘诪拽讜诐 砖讗驻砖专 诇转诇讜转 讘讬讚 讛讟讘讞 讜讻讬讜爪讗 讘讝讜 专讜讘 讛讙讗讜谞讬诐 讛住讻讬诪讜 砖转讜诇讬谉 讻诪讜 砖讛转讘讗专 讘专讬讗讛 谞讬拽讘讜 讜讗讬谉 讬讚讜注 讗诐 诇讗讞专 砖讞讬讟讛 讜讻砖专讛 讗诐 拽讜讚诐 砖讞讬讟讛 谞讜拽讘讬谉 讗转 讛诪注讬诐 注爪诪讜 讘诪拽讜诐 讗讞专 砖讘讜 讜诪拽讬驻讬谉 讗转 讛谞拽讘讬诐 讝讛 诇讝讛 讗诐 讚讜诪讬诐 讻砖专讛 讜讗诐 诇讗讜 讟专驻讛 诇讗 谞转讚诪讜 讜诪砖诪砖 讘讝讛 讛讗讞专讜谉 讜谞转讚诪讛 讻砖专讛 砖讛讚讘专 诪讜讻讬讞 砖讻讘专 谞转诪砖诪砖 讛专讗砖讜谉 注诇 讬讚讬 讛诪住讜驻拽讬诐 讘讜:



讗祝 专讬讗讛 砖谞讬拽讘讛 讜讗讬谉 讬讚讜注 讗诐 拽讜讚诐 砖讞讬讟讛 讗诐 诇讗讜 谞讜拽讘讬谉 讘讗讜转讛 专讬讗讛 讗祝 诪注专讜讙讛 诇注专讜讙讛 专"诇 诪爪讚 讬诪讬谉 诇爪讚 砖诪讗诇 讜讻谉 诪讗讜谞讗 诇讗讜诪讗 讗讜 讗祝 讘专讬讗讛 讗讞专转 讜诪拽讬驻讬谉 讜讗诐 讚讜诪讬谉 讻砖专讛 讜讗诐 诇讗讜 讟专驻讛 讜讚讜拽讗 诪专讬讗讛 砖诇 讘讛诪讛 讚拽讛 诇讚拽讛 讗讜 诪讙住讛 诇讙住讛 讗讘诇 诇讗 诪讙住讛 诇讚拽讛 讜诇讗 诪讚拽讛 诇讙住讛 讜讬砖 诪讬 砖讗讜诪专 砖讗讬谉 诪拽讬驻讬谉 讗诇讗 讘讗讜转讛 专讬讗讛 注爪诪讛 讗祝 诪注专讜讙讛 诇注专讜讙讛 讗诇讗 砖讗祝 讘专讬讗讛 注爪诪讛 讗讬谉 诪拽讬驻讬谉 诪讙住讛 诇讚拽讛 讜诪讚拽讛 诇讙住讛 讜讛诐 诪驻专砖讬诐 诪讙住讛 诇讚拽讛 诪讗讜诪讗 诇讗讜谞讗 讜诪讚拽讛 诇讙住讛 诪讗讜谞讗 诇讗讜诪讗:



讗祝 讛拽谞讛 砖谞诪爪讗 谞驻住拽 讘专讜讘讜 讜讗讬谉 讬讚讜注 讗诐 拽讜讚诐 砖讞讬讟讛 讗诐 诇讗讜 驻讜住拽讬谉 讘诪拽讜诐 讗讞专 砖讘讛 诪诪拽讜诐 注讜讘讬 砖讘讟讘注讜转 讛拽谞讛 诇驻住讬拽讛 砖讘讟讘注转 讜诪诪拽讜诪讜转 讛拽诇讜砖讬诐 砖讘讛 讘讬谉 讟讘注转 诇讟讘注转 诇驻住讬拽讛 砖讘诪拽讜诐 拽诇讜砖 讙诐 讻谉 讜讗诐 讚讜诪讬诐 讻砖专讛 讜讗诐 诇讗讜 讟专驻讛 讗讘诇 讗讬谉 诪拽讬驻讬谉 讘讛 诪诪拽讜诐 注讜讘讬 砖讘讛 诇驻住讬拽讛 砖讘诪拽讜诐 拽诇讜砖 讜讻谉 讘讛驻讱 讜讻转讘讜 讛讙讗讜谞讬诐 砖讘讝诪谉 讛讝讛 讗讬谉 讘拽讬讗讬诐 讘讛拽驻讛 讜讻诇 砖诪爪讬谞讜 谞讬拽讘 讘诪拽讜诐 砖讛谞拽讘 驻讜住诇 讘讜 讜砖讗讬谉 诇转诇讜转 讘讬讚 讛讟讘讞 讗讜住专讬谉 讗讜转讛:



讞诇讜讞诇转 砖谞讬拽讘讛 讗诐 谞讬拽讘讛 讘诪讛 砖谞讻谞住 诪诪谞讛 讘讞诇诇 讛讙讜祝 讟专驻讛 讘诪砖讛讜 讻砖讗专 讛讚拽讬谉 谞讬拽讘讛 讘诪讛 砖讛讜讗 讚讘拽 诪诪谞讛 讘讬专讬讻讬诐 讗驻讬' 谞讬讟诇 讻诇讜 讻砖专 砖讛讬专讬讻讬诐 诪注诪讬讚讬谉 讗讜转讛 讜讘诇讘讚 砖讬砖转讬讬专 诪诪谞讛 诪诇讗 讗专讘注 讗爪讘注讜转 讘砖讜专 讜诇驻讬 砖讬注讜专 讝讛 讘砖讗专 讘讛诪讜转 讜诇驻讬 讙讚诇谉 讜拽讟谞谉:





诪讛专砖"讗 - 讞讬讚讜砖讬 讛诇讻讜转

转讘讚"讛 讻讬 驻诇讬讙讬 讚讗讬讬转专讗 讻讜' 诪拽讜诐 砖谞讛讙讜 讻讬 讗转讗 专讘讛 讻讜' 注讻"诇 讻爪"诇:





讞讻诪转 砖诇诪讛

专砖"讬 讘讚"讛 讘专讜讘讜 讗驻讬' 讻讜' 讗讜 转讞转讜谉 讘专讜讘讜 讻砖专讛. 谞"讘 谞"诇 诇讛讙讬讛 注讚 专讜讘讜 讜讻谉 诪爪讗转讬 诇讛讚讬讗 讘驻讬' 专讘讬谞讜 谞住讬诐 砖讛注转讬拽 诇砖讜谉 专砖"讬:


专砖"讬  :





诪讛专"诐 砖讬祝

讙诪' 诪拽讜诐 讛讚讘拽 讘专讜讘讜.   驻讬专讜砖 讟专讬驻讛 讚讜诪讬讗 讚讘诪砖讛讜 讜讘专砖"讬 讘讚"讛 讘专讜讘讜 讗讜 转讞转讜谉 注讚 专讜讘讗 讻砖讬专讛 讻爪"诇: 


讘专砖"讬 讘讚"讛 讚讗讬讬转专讗 讻"注 讻讜'   讜诇讛讗讬 诇讬砖谞讗 讘转专讗 诇讗 诪讬转讜拽诪讗 诪诇转讗 讚专"谞 讻讜'.   讗祝 诇讗"讚 讛讗 讚讗诪专 专"谞 讞讚 住转讬诐 讻讜' 讛讬讬谞讜 诇讘谞讬 讘讘诇 讚诇讘谞讬 讗"讬 转专讜讬讬讛讜 住转诪讬 专拽 讛讗 讚拽讗诪专 讗讬谞讛讜 诪讬讻诇 讻讜' 诪砖诪注 讚讗祝 讚讗拽砖转讗 讚讗住讜专 讘讗讻讬诇讛 住讜转诐 讗"讻 诪讗讬 诇讗 住转讬诐 讚讗诪专 专"谞 [注"讻 讚诇讗 拽讗讬 讗诇讗 诇诇讬砖谞讗 拽诪讗] 讜讻诪"砖 专砖"讬: 


讘专砖"讬 讘讚"讛 讻讬 讛讗 讗诇讬砖谞讗 拽诪讗 讻讜'  .   讚讘讗拽砖转讗 讗驻砖专 砖讗讬谉 讞诇讘 讛拽专讘 砖讜讻讘 注诇讬讜 讜讗讬 讗住讜专 讻讜诇讜 讗住讜专 讗讜 讗驻讬诇讜 诪拽诪爪讬谉 诇讗 讜诇驻"讝 讛讜"诇 诇讛讘讬讗 住讬讬注转讗 诪讝讛 讚讛诇讻讛 讻诇讬砖谞讗 拽诪讗 讜讗讜诇讬 专砖"讬 诪驻专砖 诇诇讬砖谞讗 拽诪讗 讻讚讬 砖讬诇讱 讗诇讬讘讗 讚讛诇讻转讗: 


讘专砖"讬 讘讚"讛 诪谞讗 诇讱 讛讗 砖讬讚注转 诇注砖讜转 讞讻诪讛 讝讜.   诪谞"诇 讞讻诪讛 讜诇讗 诪谞"诇 砖讛讚讬谉 讻谉 讚诇诪讗 讗祝 砖诪讚诪讛 注"讬 诪砖诪讜砖 讗住讜专 诇诪讛 讚诇讗 讬讚注 讻诪讛 讬讚讬 诪诪砖诪砖讬: 


讘专砖"讬 讘讚"讛 讘讗讜转讛 讞讜诇讬讗 诇注谞讬谉 拽讚讜专讛 讻讜'  .   讚诇注谞讬谉 驻住讜拽讛 讘讞讚 讟讘注转 住讙讬 讜讗"爪 讞讜诇讬讗 诇讚诪讜转讛: 


讘专砖"讬 讘讚"讛 讘专 讞讜诇讬讗 讛讜讗 拽诇讬砖讜转 讛拽谞讛 诪谉 讛爪讚讚讬谉 讜诪转讞转讬讛.   讛讜讗 讛谞拽专讗 讘专 讞讜诇讬讗 讜拽讗讝讬诇 讜诪驻专砖 砖专爪讜注讜转 讛讘砖专 诪讞讘专讜转 专讗砖讬 讛讟讘注讜转 讛讜讗 讛拽诇讬砖讜转 砖诪转讞转讬讛 讜讗祝 讛转谞讜讱 住讞讜住 讛讙专讙专转 注爪诪讜 讛讜诇讱 讜讚拽 诪注讜讘讬讜 讻讜' 讛讜讗 讛拽诇讬砖讜转 砖注诇 讛爪讚讚讬谉 砖讝讻专讜 讜拽"诇 注讬讬谉 讘专"谉 (讚祝 转专驻"讝 注"讘):





专砖"砖

转讚"讛 讚讗讬讬转专讗. 讛砖转讗 诇讚讬讚谉 讚诇讗 讗讻诇讬谞谉 讗驻讬' 住讜转诐 讗讬谞讜. 诪砖诪注 讚诇讚讬讚讛讜 讚讗讻诇讬 住讜转诐. 讜拽砖讛 讚讻讬讜谉 讚讻讜诇讬讛 转讜转讘 讛讜讗 (专拽 讚讘讗诪爪注讜 讛讜讗 讚诪讞讜讘专 拽爪转 讻驻专砖"讬) 诪讚讜注 讬讛讗 注讚讬祝 诪砖讗专 讞诇讘 讟诪讗 讚讗讬谞讜 住讜转诐 诪讟注诪讗 讚讛讜讗 转讜转讘. 讜讗讜诇讬 讬"诇 讻讬讜谉 讚讗讚讜拽 讘讗诪爪注讜 讙诐 爪讚讚讬讜 砖讜讻讘讬诐 住诪讜讻讬诐 讬驻讛 讗爪诇 讛拽讘讛 转诪讬讚 讜诇讻谉 住讜转诐. 专拽 讚诇讚讬讚谉 讚诇讗 讗讻诇讬谞谉 诇讬讛 讙讝专讜 讗讟讜 砖讗专 讞诇讘 讟诪讗. 讜诪爪讗转讬 住讘专讗 讝讜 讘驻诇转讬 住讬' 诪"讞. 讜讗"讻 谞"诪 讙讚讜诇讛 诇讚讬谞讗 讚讗讬谞讛 讟专驻讛 讗诇讗 诪讚专讘谞谉 讜诇"诪 讻谉 诇讗' 诪讛驻讜住拽讬诐:



专砖"讬 讚"讛 讘讗 诪诪拽讜诐 拽专讜讘. 讘转讜讱 诪讛诇讱 讬讜诐 讗' 讜专讗讜讬 讛讬' 诇讚注转 讘讜 讘讬讜诐 讻讜'. 拽"诇 讛诇讗 讗诐 谞拽讘专 讘住诪讜讱 诇砖拽讬注转 讛讞诪讛 讗讬谞讜 专讗讜讬 诇讚注转 讘讜 讘讬讜诐. 讜注讬' 讘专讗"砖 砖诐 (住讬' 驻"讛) 讘砖诐 讛专讗讘"讚 讟注诐 讗讞专 谞讻讜谉 诪讗讚:



专砖"讬 讚"讛 诪讞讜诇讬' 诇讘专 讞讜诇讬'. 诪诪拽讜诐 注讜讘讬' 砖诇 讝讜 诇诪拽讜诐 拽诇讬砖转讛 砖"讝. 诪砖诪注 讚诪驻专砖 讚讚讜拽讗 诇讘专 讞讜诇讬' 讗讞专转 讗讘诇 诇讘专 讞讜诇讬' 诪讗讜转讛 讞讜诇讬' 注爪诪讛 诪拽讬驻讬谉. 讜诇讗 讻谉 诪砖诪注 诪讛驻讜住拽讬诐:





讞讬讚讜砖讬 讞转"住

讗讬谞讛讜 诪讬讻诇 讗讻诇讬. 讻讘专 讻转讘转讬 诇注讬诇 讚讘专讬 讛驻诇转讬 住讬' 住"讚 讚讛讬讻讬 讚诇讬讻讗 转讜转讘 讜诇讗 谞讗诪专 砖讗讬谞讜 住讜转诐 讗诇讗 诪砖讜诐 诇讗 驻诇讜讙 讛讬讬谞讜 专' 讬砖诪注讗诇 注爪诪讜. 讗讘诇 讗谞谉 讚讗讬讻讗 讚住讘专讜 讻专"注 讚讗讻诇讬 转讜 诇讗 砖讬讬讱 诇讗 驻诇讜讙 讜讛讬讬谞讜 讟注诪讗 讚转砖讜讘转 砖注专讬 讗驻专讬诐 讜驻专"讞 讚诪讞讟 砖谞诪爪讗 讘专讬砖 诪注讬 诪讬住转诐 住转讬诐 讚讛专讬 讛讱 诇讗 讛讜讛 转讜转讘 讗诇讗 砖讛讜讗 讬讜谞拽 诪转讜转讘 讜讻讬讜谉 讚讗讬谞讛讬 诪讬讻诇 讗讻诇讬 讛讬讬谞讜 讛讙讗讜谞讬诐 讚住"诇 专讬砖 诪注讬' 讛讬讬谞讜 讻专讻砖讗 讗"讻 诇讚讬讚谉 诪讬住转诐 住转讬诐. 讗讱 诪"砖 讘讛讙"讗 讘诪住诪专 砖谞诪爪讗 讘讻专住 讗讬谞讛讜 诪讬讻诇 讗讻诇讬 讜讻讜' 转诪讬' 诇讬 讟讜讘讗 砖讛专讬 诇讻"注 转讜转讘 讛讜讗 讗驻讬' 诇专讘讬谞讜 讬讜讗诇 专拽 砖注诇 讛拽专讘 讜诇讗 转讜讱 讛拽专讘 讗讘诇 注讻"驻 诇讗 讬住转讜诐 讚诇讗 讙专注 诪讞诇讘 讟讛讜专 讛注砖讜讬 讻讻讜讘注. 注"讻 谞"诇 诇讛诇讻讛 诪住诪专 讘诪注讬 住讜转诐 诪住诪专 讘讻专住 讗讬谞讜 住讜转诐:


谞讬拽讘 讛讞诇讞讜诇转 讻砖专. 注讬讬谉 诪讛 砖讛谞讬讞 讛专砖讘"讗 讘爪"注 讗讬讱 砖讬讬讱 诇砖讜谉 谞讬拽讘 讗谞讬讟诇 讻诇讜 诪转讬讬砖讘 注驻"讬 砖讬讟转 专讘讬谞讜 讬讜谞讛 砖讘专讗"砖 讜讛谉 讛谞讛 讚讘专讬 讛专讗"讛 砖讘讘讚"讛 砖讛讜讻讬讞 砖讬讟讛 讝讜 诪讻讞 拽' 讝讜 讜谞讜专讗转 谞驻诇讗转讬 注诇 诪砖诪专转 讛讘讬转 讘讝讛 讛诇讗 讛讜讗 讘注爪诪讜 讛专讙讬砖 讘拽' 讝讜 讘讞讬讚讜砖讬讜 讜爪"注:





驻转讞 注讬谞讬诐

诇讚讬讚谉 诪住转诐 谞诪讬 诇讗 住转讬诐 讜讻讜'. 注讬讬谉 讘砖讜"转 诪讛专"讬 讜讬讬诇 住讬诪谉 拽讬"讜 诪讛 砖讛讘讬讗 专讗讬讛 诪讻讗谉 讙诐 注讬讬谉 诇诪讛专"讬 拽讜诇讜谉 砖专砖 拽"讘 砖讛讘讬讗 专讗讬讛 诇谞讚讜谞讜 诪讻讗谉 讜驻讬专砖 诇驻讬 讚专讻讜 讜注诪"砖 讗谞讬 讘注谞讬讬 讘住驻专讬 讛拽讟谉 讞讬讬诐 砖讗诇 诪转砖讜讘讜转 住讬诪谉 诇"讘 讘住"讚:

